Տեղեկատվություն

ՀՀ Շիրակի մարզի առողջապահության ոլորտի վերաբերյալ

Շիրակի մարզպետարանի ենթակայության տակ գործում են թվով 32 առողջապահական կազմակերպություններ, որոնցից 10-ը իրականացնում են հիվանդանոցային ծառայություններ, 19-ը ամբուլատոր պոլիկլինիկական: Մարզում գործում է նաև արյան փոխներարկման կայան, շտապ բուժական օգնության կայան, պաթոլոգոանատոմիական լաբորատորիա:

Մարզպետարանի ենթակայությամբ գործող բուժհաստատություններում ծավալված է 576 մահճակալ: Մարզի բուժհաստատություններում աշխատում են 470 բժիշկ, 1125 բուժքույր:

2018 թվականին մարզի բուժաստատություններին տրամադրված պետական պատվերի բյուջեն կազմել է 3.938.135.6 հազ.դրամ, 2017 թվականին՝ 4.016.618.4 հազ.դրամ: 2018 թվականի դեկտեմբերի 1-ի դրությամբ վճարովի ծառայությունների դիմաց ստացված եկամուտների գումարը կազմել է 802.813.5 հազ.դրամ, 2017 թվականին ամբողջ տարվա կտրվածքով ՝ 626.472.2 հազ.դրամ:

2018թվականի նոյեմբերի 20-ի դրությամբ մարզի բժշկական կազմակերպությունների դեբիտորական պարտքը կազմում է 240.331.9 հազ.դրամ, իսկ կրեդիտորական պարտքը՝ 425.209.6 հազ.դրամ:

Դեկտեմբերի 1-ի դրությամբ մարզում գրանցվել է 2809 ծնունդ, նախորդ տարվա նույն ժամանակահատվածում գրանցվել է 2937 ծնունդ:

2018թ. ընթացքում «Գանձաղբյուր» առողջարանի ուղեգիր է տրամադրվել մարզի 24 հաշմանդամի: 8 երեխայի տրամադրվել է «Ջերմուկ-Արարատ» առողջարանի ուղեգիր:

2018 թվականին ՀՀ Շիրակի մարզպետի միջնորդությամբ սոցիալական անապահով պայմաններում գտնվող, սակայն պետության կողմից երաշխավորված անվճար բժշկական օգնության և սպասարկման առանձին /հատուկ/ խմբերի ցանկում չընդգրկված թվով 123 քաղաքացի մարզում գործող ուղեգրող հանձնաժողովների կողմից տրամադրված ուղեգրերով ստացել է անվճար բժշկական օգնություն և անցել է բժշկական հետազոտություն::

Հագեցվել է մարզի շտապ բուժօգնության ծառայությունը: Չինաստանի Ժողովրդական Հանրապետության կառավարության կողմից Հայաստանի Հանրապետության կառավարությանը անհատույց տրամադրված շտապ բժշկական օգնության ռեանիմոբիլներից և գծային մեքենաներից մարզի շտապ բուժօգնության ծառայություն մատուցող բուժհաստատություններին տրամադրվել է շտապ օգնության 10 գծային մեքենա և 4 ռեանիմոբիլ:

ՀՀ կառավարության 2018 թվականի սեպտեմբերի 27-ի **«Հայաստանի Հանրապետության տարածքային կառավարման և զարգացման նախարարությանը, Հայաստանի Հանրապետության Արագածոտնի, Արարատի, Գեղարքունիքի, Կոտայքի, Շիրակի, Սյունիքի և Տավուշի մարզպետարաններին գումար հատկացնելու և Հայաստանի Հանրապետության կառավարության 2017 թվականի դեկտեմբերի 28-ի N:1717-ն որոշման մեջ լրացումներ կատարելու մասին»** N:1073-Ն որոշմամբ առաջնահերթ լուծում պահանջող հիմնախնդիրների լուծման ուղղությամբ իրականացվելիք աշխատանքների համար «Գյումրու մոր ու մանկան ավստրիական հիվանդանոց» ՓԲԸ-ին հատկացվել է 19.2 մլն. դրամ՝ կտուրի վերանորոգման համար, «Գյումրու հոգեկան առողջության կենտրոն» ՓԲԸ-ին՝ 24 մլն դրամ՝ ընթացիկ վերանորոգման համար և «Արթիկի բժշկական կենտրոն» ՓԲԸ-ին՝ 24 մլն դրամ՝ ընթացիկ վերանորոգման համար:

Սոցիալապես անապահով 7 բժիշկի և 10 բուժքույրի համար կազմակերպվել է վերապատրաստման անվճար դասընթաց:

«Գյումրու բժշկական կենտրոն» ՓԲԸ-ում հայկական ակնաբուժական նախագիծ ծրագրով բացվեց ժամանակակից հետազոտական ու վիրաբուժական սարքավորումներով հագեցած Օհաննես Ջոն Խաչիկյանի անվան Գյումրիի մարզային ակնաբուժական կենտրոնը:

Կատարված աշխատանքներին զուգահեռ այսօր մարզում առկա են դեռևս լուծում պահանջող մի շարք խնդիրներ, մասնավորապես՝ հրատապ են «Ախուրյանի բժշկական կենտրոն», «Գյումրու թիվ 1 պոլիկլինիկա», «Ն.Ա.Մելիքյանի անվան թիվ 2 պոլիկլինիկա» փակ բաժնետիրական ընկերությունների շենքերի վերանորոգման հարցը, առողջապահական կազմակերպությունները ժամանակակից բժշկական սարքավորումներով հագեցնելու հարցը:

Նշված խնդիրների լուծումը կնպաստի առողջապահական համակարգի զարգացմանը, մատուցվող բժշկական ծառայությունների որակի բարելավմանը, մատչելիության և հասանելիության ապահովմանը: